রাষ্ট্রপতি পদে বিজেপি তাদের প্রার্থীর নাম জানিয়েছে সবে গত কাল। জুলাইয়ে সেই নির্বাচনের পরে উপরাষ্ট্রপতি নির্বাচন হবে অগস্টে। বিজেপির এক শীর্ষ সূত্র জানাচ্ছে, নরেন্দ্র মোদী ও অমিত শাহের কাছ থেকে যা ইঙ্গিত মিলেছে তাতে মনে করা হচ্ছে, উপরাষ্ট্রপতি পদে প্রার্থীর নামও ভেবে রেখেছেন তাঁরা। তবে সেই তাসটিও দেখাবেন একেবারে শেষ মুহূর্তে। উপরাষ্ট্রপতি পদে প্রার্থী হিসেবে  এখনও পর্যন্ত বিহারের পাঁচ বারের সাংসদ ওবিসি নেতা হুকুমদেব নারায়ণ যাদবের নাম চর্চায় ছিল। কিন্তু বিহারের রাজ্যপাল, দলিত সম্প্রদায়ের রামনাথ কোবিন্দকে সাংবিধানিক শীর্ষপদের জন্য বেছে নেওয়ার পরে হুকুমদেবের ভাগ্যে শিকে ছিঁড়বে কি না, তা নিয়ে সংশয় আছে। এক বিজেপি নেতা জানাচ্ছেন, লোকসভা নির্বাচনের দিকে তাকিয়ে রাষ্ট্রপতি ও উপরাষ্ট্রপতি নির্বাচনের ঘুঁটি সাজাচ্ছেন মোদী। তাই এ বারে দক্ষিণের বা উত্তর-পূর্বের কাউকে এই পদে বসানো হতে পারে। কেরলের বিজেপি বিধায়ক ও রাজাগোপালের নাম নিয়েও চর্চা চলছে। তিনি দু’বার রাজ্যসভার সাংসদও ছিলেন। আবার রাষ্ট্রপতি পদের দৌড় থেকে ছিটকে গিয়ে বেঙ্কাইয়া নায়ডুও উপরাষ্ট্রপতি পদের আশা ছাড়েননি। উপরাষ্ট্রপতি নির্বাচিত হন সাংসদদের ভোটে। রাজ্যসভায় শাসক গোষ্ঠী সংখ্যালঘু। কিন্তু দুই কক্ষ মিলিয়ে দেখলে এনডিএ সংখ্যাগরিষ্ঠ। ফলে এই পদেও অনায়াসে জিতবেন বিজেপির প্রার্থী। বিজেপি সূত্র জানাচ্ছে, দল তবু বিরোধীদের কাছে আবেদন করবে সমর্থনের জন্য।